Новочиркейская СОШ №1

Кизилюртовский район

«Берцинаб дуниял» - Дагъистаналъул маданияталъул мустах1икъав х1алт1ухъан, Ц1.Х1амзатил ц1аралда бугеб пачалихъияб премиялъул лауреат, Авар театралъул режиссер Абунавас Нурудинович Х1усеновасулгун дандч1вай.

 Саламазул салам, саламазул т1егь,

 Т1олго саламазулъ т1аса бищараб,

 Т1асаго унареб, т1аде ц1ик1к1араб,

 Щибаб лах1заталда лъеги нужеда…

Х1урматиял муг1алимзаби, дир ц1алдохъаби, жакъа нилъехъе гьоболлъухъ рач1ун руго къимат т1ок1ал гьалбал:

1. Дагъистаналъул маданияталъул мустах1икъав х1алт1ухъан, Ц1.Х1амзатил ц1аралда бугеб пачалихъияб премиялъул лауреат, Авар театралъул режиссер Абунавас Нурудинович Х1усенов.
2. Россиялъул журналистазул цолъиялъул секретарь, Дагъистаналъул журналистазул нухмалъулев, Дагъистаналъул маданияталъул мустах1икъав х1алт1ухъан, Басмаялъул мустах1икъав х1алт1ухъан, «Х1акъикъат» газеталъул бет1ерав редактор Г1али Ах1мадович Камалов.
3. Дагъистаналъул халкъияв шаг1ир, Дагъистаналъул хъвадарухъабазул нухмалъулев, Т1олгороссиялъулаб А.Дельвигил премиялъул лауреат Мух1амад Ах1мадович Ах1мадов,
4. Дагъистаналъул пачалихъияб операгун балеталъул театралъул нухмалъулев, Дагъистаналъул маданияталъул мустах1икъав х1алт1ухъан, Дагъистаналъул халкъияв артист Г1абасов Мух1амад Басирович,
5. Дагъистаналъул культураялъул мустах1икъав х1алт1ухъан, Дагъистаналъул хъвадарухъабазул союзалъул х1алт1ухъан, Дагъистаналъул министрасул заместитель Х1ажиев Мурад Х1абибович.
6. Дагъистаналъул ва Россиялъулаб Федерациялъул культураялъул мустах1икъав х1алт1ухъан, Дагъистаналъул ГТРКаялъул директорасул кумекчи Салам Абдурагимович Хавчаев.
7. Авар мац1алъул муг1алимзабазул ассоциациялъул нухмалъулей Баху Шамиловна Мухидинова.

Хъвадарухъанас г1умру гьабула жинцаго хъварал асаразулъ, художникас - рахъарал суратазулъ, режиссерас ва артистаз – сценаялда лъурал спектаклязулъ ва х1арал ролязулъ.

Гьедин г1емерал соназ г1умру гьабуна Дагъистаналъул маданият цебет1езабизе х1аракат бахъарав ва жакъаги гьениб жиндирго лъалк1 лъолев Республикаялъул операялъул ва балеталъул театралъул художественнияв нухмалъулесул заместитель Абунавас Х1усеновас. 80 сон барав гьесие ц1акъ бокьула г1умру, жеги ц1ик1к1ун рокьула лъик1ал г1адамал.

А.Хусенов гьавуна Ч1ик1аб росулъ Х1усенил Нурудинил хъизамалда. К1удияб Ват1анияб рагъда эменги ч1ван, 5 лъимер эбелалъул ц1обалде ккана. Гьес жакъаги ц1унун руго Сталинградалдаса инсуца г1ажамалъ хъван рач1арал кагътал. Сталинградалда – гьанжесеб Волгоградалда мармаралъул ганч1ида бик1ун буго Х1усенил Нурудинил ц1ар.

Росулъ 7 классги лъуг1изабун, А.Х1усенов Буйнакскиялъул педучилищеялде ц1ализе лъугьана, гьенив гугариялде машгьуллъана. Гьенир росана г1емерал бергьенлъабиги ва т1убазабуна спорталъул мастерасул нормативги. 3 моц1алъ учительлъиги гьабун, 19 сон барав гьев х1алт1изе лъугьана Аваразул Ц1.Х1амзатил ц1аралда бугеб театралъул режиссерасул кумекчилъун. Гьениб спектаклязда х1алаан ролялги. Г1олохъанав актерасул балагьараз, г1енеккараз лъик1 къабул гьабурабх1алт1и бук1ана Р.Фатуевасул «Хочбар» абураб музыкалияб трагедиялда Нуцалханил васасул х1араб роль. Гьеб бук1ана 1960 соналъ Москваялда Дагъистаналъул маданияталъул декадаялда, А.Х1усеновас режиссерасул кумекчи х1исабалда гьабураб г1ахьаллъи. Гьениб бихьизабуна Расул Х1амзатовасул «Маг1арулай» спектакль.

Гьебго соналъул хасалихъе А.Х1усенов ц1ализе лъугьана Тбилисиялъул Ш.Руставелил ц1аралда бугеб театралияб институталде.

1965 соналъ гьеб институт лъуг1изабурав Абунавас Авартеатралде т1ад вуссана ва гьениб чанго лъик1аб роль х1ана. Гьеб соналъ Дагъистаналъул маданияталъул министерствоялъ А.Х1усенов Ц1ализе вит1ана Москваялъул Луначарскиясул ц1аралда бугеб Театралияб институталде- ГИТИСалде. Улкаялдаго машгьураб гьеб ц1алул идараялде 100 г1олиласда гьоркьоса 7-яв жиндирго классалде восана Москваялъул к1удияб театралъул художественнияв нухмалъулев СССРалъул халкъияв артист Б.А.Покровскияс.

Гьенир А.Х1усеновас х1ана Л.Н.Толстоясул «Рагъ ва рекъел» спектаклялда Б.Наполеонил рольги.

1970 соналъ гьеб институтги лъуг1изабун, А.Х1усенов вук1ана Авар театралда нилъер республикаялда т1оцевесев музыкалияв режиссер. Х1алт1ана Авар театралъул бет1ерав режиссерлъунги. Гьес сценаялда лъуна 25 спектакль.

1974 соналъ «Хъах1аб росулъа Мах1муд» спектаклялъухъ гьесие кьуна Ц1.Х1амзатил ц1аралда бугеб республикаялъулаб премия. А.Х1усеновас сценаялда лъуна «Камалил Башир»- трагедия, «Машади Ибад» - оперетта. Гьес т1оцебесеб бак1 ккуна Россиялъул театразда гьоркьоб г1уц1араб къецалъулъ. Жюриялъ А.Х1усеновас лъураб «Камалил Башир» трагедия бищунго лъик1аблъун рик1к1ана.Жиндирго театралияб х1аракаталъухъ гьесие кьуна Дагъистаналъул маданияталъул министерствоялъул премияги къиматал сайигъаталги.

1975 – 1978 соназ Авар театралъул, хадусан «Гьудуллъи» кинотеатралъул, 12 соналъ Мах1ачхъалаялъул 48-абилеб школаялъул директорлъунги х1алт1ун, А.Х1усеновас театралъул сцена рехун теч1о: жакъа къоялъги гьес х1аракат бахъулеб буго Дагъистаналъул операялъулаб театралъул режиссерасул кумекчилъун х1алт1изе, Дагъистаналъул операялъулаб театралда «Камалил Башир» абураб трагедия ва Авар театралда «Баркала Расулие» абураб музыкалияб водевиль сценаялда лъезе.

Буйнакскалъул Педучилищеялда ц1алулеб мехалъго А.Х1усеновас хъвалел рук1ана куч1дулги. Гьев вуго авар адабияталъул кутакалда къимат гьабулев чи. Гьесул асарал басмаялда рахъана «Маг1арулай» журналалдаги, «Х1акъикъат» ва «Миллат» газеталдаги. «Берцинаб дуниял» абураб т1ехьалдаса цо-цо асарал ц1алила нилъер ц1алдохъабаз.

Слайдал – А.Х1усеновасул г1умруялъул х1акъалъулъ фотовыставка.

 «Жизнь в искусстве»

«Нет ничего более захватывающего, чарующего и увлекающего, чем искусство театра. Если актер заставляет зрителя страдать или вызывает радость и смех, то режиссер-постановщик за кулисами еще острее переживает за игру актера, за успех» - считает выпускник Грузинского Государственного театрального института имени Шота Руставели по специальности «мастерство актера», а также Московского Государственного института театрального искусства имени А,В.Луначарского по специальности «режиссура музыкального театра», ученик Бориса Покровского, художественного руководителя Московского Большого театра, Абунавас Нурудинович Гусейнов.

 

Борис Александрович Покровский

* [Заслуженный деятель искусств РСФСР](https://ru.wikipedia.org/wiki/%D0%97%D0%B0%D1%81%D0%BB%D1%83%D0%B6%D0%B5%D0%BD%D0%BD%D1%8B%D0%B9_%D0%B4%D0%B5%D1%8F%D1%82%D0%B5%D0%BB%D1%8C_%D0%B8%D1%81%D0%BA%D1%83%D1%81%D1%81%D1%82%D0%B2_%D0%A0%D0%A1%D0%A4%D0%A1%D0%A0) (1955)
* [Народный артист РСФСР](https://ru.wikipedia.org/wiki/%D0%9D%D0%B0%D1%80%D0%BE%D0%B4%D0%BD%D1%8B%D0%B9_%D0%B0%D1%80%D1%82%D0%B8%D1%81%D1%82_%D0%A0%D0%A1%D0%A4%D0%A1%D0%A0) (1957)

В 1960 году молодой актер Абунавас Гусейнов начал восхождение по своей творческой тропе с коллективом Аварского музыкально-драматического театра в Декаде искусства театрального искусства в Москве. Коллектив тогда работал над музыкальной трагедией «Хочбар». Приглашенный режиссер из Тбилиси Арчил Чхартишвили с большим вдохновением взялся за эту постановку, но из-за объемности декораций и всего оформления он был заменен «Горянкой» Расула Гамзатова. Сыграв Сына Нуцал-хана, Абунавас Гусейнов начал работать над спектаклем «Горянка» как помощник режиссера-постановщика Арчила Чхартишвили, и вел спектакль на сцене Малого театра в Москве. В том же году он был отправлен на учебу в театральную студию в Тбилиси.

В 1965 году с отличием окончив театральный институт им.Ш.Руставели, он поступил в Московский ГИТИС на факультет музыкальной режиссуры. Пройдя конкурсные барьеры института, он стал учеником Бориса А.Покровского, режиссера Московского Большого театра.

Абунавас Гусейнов защитил диплом с отличием , представив спектакль в Аварском музыкально-драматическом театре им.Г.Цадаса. Это была музакальная комедия азербайджанского композитора Сулеймана Алескерова «Свадебный подарок».

С 1970 года Абунавас Гусейнов работал в Аварском театре режиссером музыкальных постановок, комедий, трагедий, которые привлекали поток зрителей. Вместе с тем он не забывал привлекать драматургов для написания пьесы – именно так были созданы спектакли «Махмуд из Кахаб росо», «Камалил Башир», «Жених сбежал», «Зятья» Магомеда Сулейманова. Они прошли с большим успехом, выдерживая более 11 аншлагов, их годами показывали по всем аварским районам.

В 1974 году постановлением Совета министров ДАССР от 24 октября (№402) Абунавасу Гусейнову присуждена республиканская премия имени Гамзата Цадаса, режиссеру за постановку спектакля «Махмуд» в Аварском музыкально-драматическом театре.

Театральная постановка отрывка из трагедии Г1абасил Мух1амада «Махмуд» - роли исполняют:

1.Г1ащак1одо – Муил мадугьал, херай ч1ужу;

2.Меседо – Муил гьудулай, гьелъул г1олилай;

3.Г1анталав – Х1асанил рагьдател;

Декорации старинного дома: коврик на полу, маленький столик, камин…

Рик1к1унеб гьаракь:

Бераз маг1у т1ураб, т1ул-рак1 бух1араб,

Т1инго ккараб рокьул хабар бицинин,

Рек1ел чара хвараб, чорхол ях1 хвараб,

Халилат рехсараб сипат гьабизин.

Сипат-аят т1ок1аб, т1адагьаб чорхохъ

Т1ад ц1а бакун буго, бихьич1ониги.

Хьухьилъан борч1араб бакъ г1адаб логохъ

Роркьун корал руго каранда жанир.

Росулъ ц1ар инилан, ц1оралъул булбул,

Ц1ерлъун вианиги, угьун вук1инч1о.

Ц1ердал мат1у, дуда т1анк1 лъелебилан,

Т1ад гьан бакъваниги, къват1ив чучич1о.

Г1ащак1одо яккула, данде лъел г1ерет1ги ц1ун, яч1уней Меседо, щибго лъалхъич1ого, уней йик1уна.

Г1ащак1одо: Огь, баркаман бах1арлъия… рак1алда гурони, беразда канлъи бихьулареб.

Меседо: Вуй, г1айиб гьабуге, Г1ащак1одо, мунги йихьич1ого, цо ургъалида уней ятанин, гьантураяй дун.

Г1ащак1одо: Эдиг1ан ургъелищ, дир яс, ккезе кколеб гьудулалъул берталъе лъим баччизе ккунилан? Раг1арабищ дудаги дозул рохалил берталъцин ах1улеб Мах1мудил пашманаб кеч1?

Меседо: Кинаб берталъ кинаб кеч1, Г1ащак1одо, ах1улеб бугеб? Дунали колода йик1ун яч1иней йигин. Кьелищха, дарман, дуего цо Даруиццухъа лъим?

Г1ащак1одо: Огь, кинаб берталъ ах1изеха ккараб, кинаб кеч1! Х1асанил васасе Муи ячунеб бертин раг1ич1ого, мун х1амил г1инзунийищха хут1арай?

Меседо: Вуй, гьан тураяй дун! Дида гурищ, гъарин , Муица сон- церекъадги абун бук1араб дуниял бихханиги жий Къебедмух1амае унарилан, Мах1муд тун бат1ияв чи жиндир рос вук1инарилан.

Г1ащак1одо: Вай, дир яс, ясалда гьикъунищ ригьин гьабулеб маг1арухъ? Макьилъ бихьани г1ела маг1арулалъе вокьулесе жийго кьолей. Дунги Гелегаласе г1ун яхъиналдего кьунагури лъабго ч1ужуялда т1аде. Лъади къвариг1араб къулаг1ини бук1арабани гъоб хераб тахътахъ. Хурзал ч1аразе ч1ойого щолей х1алт1ухъан къвариг1унха гъов къохьобер вук1арав.

Меседо: Вуй, хваяй дун, Г1ащак1одо, инарилан щайха мун ч1еч1ей?

Г1ащак1одо: Инарилан ч1ани, ина-ина бачинабулеб бук1унха, Меседо, дида инсуца.

Меседо: Вай, Аллагь, эмен дурго гурищ эв вук1арав, Г1ащак1одо?

Г1ащак1одо: Дир гурони, дир эбелалъулищха гъов дада вук1унев?

Меседо: Вай, дида бич1ч1уларо дуца бицунеб жо…

Г1ащак1одо: Мунго кьолеб къоялъ бич1ч1илебин, расги г1едег1уге.

Меседо: Эб къо кин бач1унеб, гъарин, абизе чиго вач1унареб мехалъ?

Г1ащахъатун: Балагье цо, г1ун яхъиналдего, г1едег1и бихьизе!

Меседо: Эдин абулеб жо бук1инч1оха, гъарин, дир эб.

Г1ащак1одо: Эдин абуниги, додин абуниги, дир яс, дида бихьараб бихьич1ого хут1агиян гьарулей йик1а мун… Вокьуларев росасул ц1алги ц1орораб к1алги…огь, руччабазул къисмат! Г1азаб ч1амулаго араб г1олохъанлъи…

Меседо: Щайха эб кинабго х1ехон бук1араб, Г1ащак1одо?

Г1ащак1одо: Х1ехьезейилаха, дир яс, ч1ужуг1адан бихьинчиясул хьалбахъг1уч1алдаса йижун йигей… Нилъер цо Аллагьила вугев, к1иабизе Аллагь росила кколев ч1ужуг1аданалъе. Нилъ Аллагьасулги росасулги лагъзалила кколел.

Меседо: Эдин х1ехьеч1они, Г1ащак1одо?

Г1ащак1одо: Х1ехьеч1онидилаха, нилъее гъоба ахиратги кьоларила, аниб дуниялги толарила.

Меседо: Вай, дир дарман, Муи, х1алалъдайха мун вокьулевги тун, абурасе кьурай! Хвезе ккарабищха дурги къот1и?

Г1ащак1одо: Чан Муи г1адалъулги мун г1адалъулги, дир яс, талих1 къараб, бечедасе йокьани, ячине йиччач1ого, мискинасе йокьани, кьезе теч1ого, кьоларесе ани, инсуе тушман лъугьун, вокьуларесе кьедал, г1умру жиндаго рихун. Чамайха инсуца, вацаца ч1варай…

Меседо: Вай, Аллагь…

 Рехун вач1уна Г1анталав.

Г1анталав: Щиб дуе, Г1ащак1одо? Ч1ая цин…Йорч1ами, Меседо, йорч1ами, Г1ащак1одо…

Г1ащак1одо: Къарабуз, Г1анталав, яги гьекъараб босун,- къалъулеб г1ужалъ кьолеб «Йорч1ами» щиб гурин бук1унеб…Йорч1ич1ого къоялъ кьижун йик1ине нужер Х1асанил Пат1иматищ дун йигей?

Г1анталав: Гьебали бигьаяб жо, Г1ащак1одо, йорч1угейилан гурелъул дица дуда абулеб бугеб, мун цин дихъ г1енекке…

Г1ащак1одо: Г1енеккун йик1ин лъазе ккани, гьардухъанас хъат г1адин, дуда цебе г1инищ дица кквелеб? Щай хехго бицунареб?

Г1анталав: Бицинебги щиб, телебги щиб?

Г1ащак1одо: Дун махсараде кколейищ, ч1ере, мун вугев, яги риччалъищ? Мун гьанже вигьа… (Дагьа-дагьабккун гьекъолеб кодоб бук1араб лъим чвалхун биччала гьесул гьак1к1араб к1алдибе. Меседо елъула.)

Г1анталав: Дун палк1уник1 Х1асанил рагьдател, Х1асанил лъадуца вит1ана, мадинаги гагуги г1адал Къидух1андилги Муилги берталъе росулъ ратанщинал ц1уял жал ах1изе…

Г1ащак1одо: Бихьинай ятилилан щаклъунищха дида эб абун бахъунарого вук1арав? Эдиг1ан махраж бахъун абизе к1удияб чинищ кколеб эб рагьдателлъи?

Г1анталав: Гуро, гуро… дида долъ гьагъадин гурого абугеян лъазабун бук1ана.

Г1ащак1одо: Вай, мун пакъир, палк1уник1асул лъади, щибулиха ай йик1инарей, г1адамал г1абдалзаби гьаруларого… Мадинаги гагуги г1адалила… Гьедин абулеб раг1ани, г1адамазда жидер вас вокьун ячарай нусилан ккелила ятилаха эй эбелхвад. Щай гуринха эзие бокьахъе Мах1муд к1оченарев…

Меседо: Бихьинал ах1улелгойищха гьеч1ел, Г1анталав, берталъе?

Г1анталав: Бихьинал ах1изе бат1ияв чи вит1изе ккелилан абунаха гъолъ, дир ц1арго г1адалаб бугила, берталъ х1ажат гьеч1ев чи ах1изе бегьулила дица, анив ватани…

Г1ащак1одо: Мах1муд ах1илилан х1инкъунха. Гъовни ах1аниги, вач1инароан жал рохараб, живго угьдараб берталъе. Амма Мах1мудил мах1 берталъа лъуг1ун дицаги теларебха, эзие квешезе. Гьебг1аги к1велагури дида, намус бичун, г1арац босулел, г1арац кьун, рокьи мерхьунел чаг1азе гьабизе.

Меседо: Рилълъинелищха, ч1ере, нилъ берталъе?

Г1ащак1одо: Валлагь рилълъинелха, дир яс, ах1ун вач1арасда рачелги борчун…

 Г1ащак1одоца Г1анталасда ххамил рачел бухьуна, горбодасанги къвалакьанги ккезабун , цеве гьевги къот1ун, гьал рилълъуна берталъе. Ах1улеб коч1ол гьаркьихъ г1енеккула киналго. Кьурдула.

Хадураг1и:

Лъица щиб бицаниги, рокьи буго инсанасул бищунго берцинаб рек1ел асар. Нилъер эбел-инсуде, вижараб ракьалде, вацазде-яцазде, хъизан-агьлуялде бугеб рокьи ц1унизе къуват кьеги киназего. Гьелъ буго нилъер дуниял берцин гьабун.

Гьанже нилъ ах1улел руго адабияталъул гъанситохъе:

Бихьизе бокьула берцинаб дуниял,

Рихьизе рокьула лъик1ал г1адамал.

1. Расул Х1амзатовасде.

Пашманал бакъналгун муг1рул нак1к1азулъ

Т1ерхьунеб бихьана дида дур гьумер.

Роржен борхалъуда г1орхъабиги лъун,

Лъутун ана Расул ч1ег1ераб нак1к1улъ.

Мун поэзиялъул маршал вук1ана,

Махщел щула ккурав, г1адан хирияв.

Дуца кеч1 ах1ана х1айран гьаризе,

Гьудуллъи гъункулеб гъира бижизе.

Мун Дагъистаналъул вакил вук1ана,

Дуниял сверулел сапараздаги.

Ракълил шагьид вахъун щвана мун т1аде,

Т1арамагъадисеб вуссиналдаги.

Вукъизе кколеб бак1 борхалъийилан,

Хоб бухъана дуе Таргъу маг1арда,

Дуего хирияб Мах1ачил хъала

Хъатиниб лъураблъун бихьула ссанда.

Шаг1ираз назмаби г1емерал хъвала,

Г1асруялъул мугьру дур шиг1рабазда.

Дунялалда халкъал ч1аго рук1аго,

Ч1ух1арал рук1ина рак1алдещвеял.

1. Хъах1илаб зодисан зигардулаго…

(Кеч1 ах1ула)

Хъах1илаб зодисан хъах1ал къункъраби,

Къокъунел рихьула зигардилаго.

Т1адч1ун дурнабаца хал гьабуниги,

Гьеч1о Расул дида кьерулъ вихьулев.

Дуниял бихьизе, г1адамал лъазе,

Г1емерав ана мун рик1к1алъабазде.

Рик1к1ун х1ал к1оларел ц1иял пикрабаз

Ц1иял куч1дул хъвана нахъе хут1изе.

Рекел паналъидул поэт вук1иналъ,

Пикраби щолаан къункърабаздеги.

Къваридал гьаркьаца асир гьавигун,

Гьезда гьоркьоб бак1ин вук1унаан мун.

Вихьулев анищан хьул лъураб мехалъ,

Хьвадула пикраби рорхалъабазде.

Т1авапал гьарулел ц1умазда гьоркьоб

Гьаракь раг1ула дур Дагъистанилан!...

1. Расулил памятникалда цеве…

Дуда цеве гьале эхетун вуго,

Араб г1умруялъул пикраби гьарун.

Гьанжеги ч1аго кин хирияв вуго,

Хасаб бербалагьи к1очон теч1ого.

Такрар гьарун куч1дул дур ц1алулелъул,

Ц1иял пикрабаца рах1ат хун буго.

Дур зонохъ эхетун, дуг1аги гьабун,

Гьинал рек1елъ маг1у т1инк1улеб буго.

Т1аг1ин гьеч1еб рокьи ракьалда тарав

Тезе гьеч1о к1очон маг1арулазда.

Музейлъун гьабураб кабинеталъуб

Канлъи дагьлъула дий мун жанив гьеч1еб.

Махсаро-хоч1алъул компаниязда

Кибго рохел гьеч1о гьоркьов мун гьеч1еб.

Иш кин бугебилан ц1ехейги гьабун,

Ц1унулаан дуца нилъер гьудуллъи.

1. Эбелалде

Дида лъала, эбел, дур хъах1ал расал,

Сонал г1емер раялъ раккарал рук1ин.

Гьурмада, кверазда рик1к1ен г1емерал

Рук1к1алаби г1ет1 т1ун лъугьарал рук1ин

Рагъул заманалъул зах1матал къояз

Къварилъи нижеда лъазе биччач1о.

Карандеги къан ниж хинлъизаруна,

Хиялал гьаризе ругьун гьаруна.

Бух1араб бакъукьги г1азу-ц1адакьги

Г1умру кьуна дуца нижее г1оло.

Мунго якъун ч1ана лъимал г1орц1изе,

Мунго лъелго ана лъимал рек1ине.

Гьанже мун херлъидал хиялалъ йиго,

Халат васал къват1ир кват1улел ругин.

Ч1орого хут1арал инсул минабахъ

Рохел буго дуе ниж т1аде рач1ин.

Ниж духъе рач1ина, йорч1ами кьела,

Ч1аголъи ва сахлъи ц1ехела, эбел.

Ургъалилъ теларо, амма щаклъула:

К1веладай бец1изе дуца гьабураб?

1. Гьудулзабазде.

Ассаламу г1алайкум, дир гьудулзаби,

Гьабулеб бит1аги, кунеб регьаги!

Кир нуж ратаниги, жакъа къояца,

Къанккун кверал росун, сахлъи гьарула.

Бугеб лъик1аб х1алк1вей нилъер г1умрудулъ,

Рак1алде щвеязулъ щолел рихьизе.

Руго жакъа дица пикрабаздалъун,

Киналго цоцазда рихизарулел.

Г1олохъанлъуда кин горсвери гьабун,

Т1ибит1ила т1анса т1ад ниг1маталгун.

Т1аде вахъун цояс цебего г1адин,

Нужее сахлъиян к1алъай гьабила.

Гьурмал хисаниги, черх нахълъаниги,

Лъала цоцазда нилъ рат1а рахъизе.

Ч1ух1и лъазабурал лъанги щибизе,

Лъан рахъун рук1индал доб мехалдаго.

1. Рагъдаса инсуца бач1араб кагъат

Г1адлуялъ куцарал лочнол т1анч1азде

Т1ок1алъ кагъат хъвазе к1велин кколаро.

Г1елмуялъ нур барал хазинабазе

Хут1иялда инсул божилъи гьеч1о.

К1очон тоге, васал, нилъер бах1арзаз

Щибаб ракьул кесек, рух1 кьун ц1унараб.

Кьварарал роржиназ, зобазда ц1умаз

Ц1огьорал рузазул гьодал х1уларал.

Ругел ц1акъа-ц1акъал кьварарал васал,

Кьвагьулеб яргъиде гьужум гьабулел.

Ругел мисалиял командирзаби,

Коммунист партиялъ тарбия кьурал.

Гьаниб лъилго нижер бат1алъи гьеч1о,

Бат1аго щулияб вацлъи гурони.

Бат1ияб мурадги гъирадулъ гьеч1о,

Гъури тушманасда базе гурони.

Нилъер Ват1аналда т1ад ц1а бакизе

Бокьун бук1ун буго жанаваразе.

Цолъараб улкадул рац1ц1алъиялде

Ц1агун би щущалел руго фашистал.

Зодисан чвахулеб маххул ц1ад буго,

Ракьалъул раг1улеб зигара буго.

Рагъул майданалъул сверухълъиялда

Аза-азар солдат щапун ккун вуго.

Огь, чемо дедаян дагьалъ довег1ан

Гуржиясул буго зигар раг1улеб.

Мама г1одугеян, г1адада хвеч1ин,

Г1урусасул буго ах1и раг1улеб.

Дицаги Аллагьин щурун угьана,

Щибго к1варич1илан, цо нуж рихьани,

Ах1ана нужг1аги ч1аго тагиян,

Ч1ух1араб бергьенлъи бихьун хьвадизе.

Воре, дир бак1алда к1удияв гьаве,

К1удияй эбелалъ рачел щула къай.

Щуябго лъимадул анц1абго квералъ

Квешабщиналдаса ц1уне гъансито.

Дир гьумер лъаларел г1исинал васал,

Васигат нужеде сахал лъугьаян.

Дир рух1 ани босун, сун ани канлъи,

Киназдего гьари – Ват1ан ц1унеян.

1. Ч1ик1аб росдал жамаг1аталде.

Ассаламу г1алайкум, росдал жамаг1ат,

Салатавиялъул х1урматаб уммат.

Къей гьеч1ел къарнабаз къадру ц1унараб

Азарго сон бараб дир Ч1ик1аб росу.

Уст1арал рахъунеб хирияб росу,

Ах1улгох1да хварал васазул наслу,

Саг1ид-афндихъа вирд т1аде босун,

Бусурманлъиялъул борхулеб къадру.

Умумуз хъван тараб тарих къиматаб,

Къо ккани, батизе тоге билизе.

Шамил имамасул тарбия щвараб

Щулалъизе гьабе цоцазул вацлъи.

Пачаясул чукъби чанги турк1араб

Тохлъи гьеч1еб цолъи лъала сверухъе.

Сабруяб г1акълуялъ къо х1ехьей гьабун,

Къвариг1унел рук1ин рек1елъ ц1унун те.

Мармаралъул мажгит, г1урччинаб байрахъ,

Бакъгин ц1ад гьарзаяб берцинаб авлахъ.

Аллагьасул баркат жаниб рещт1араб

Рохалида таги мадрасгун цадахъ.

Ралъдал т1инде ккараб росу-т1абиг1ат,

Т1ок1аб бихьиларо г1олел т1анч1азда.

Г1умрудал г1адлуяб бич1ч1и ц1унарал

Ц1арухъе рахъунел лъугьа наслаби.

Дунги нужерилан жуван гъорлъегун,

Жугьаби гьарунин гьабуге г1айиб.

Росулъ рух1аниял наслудал лъалк1аз

Лъалеллъун лъугьиндал, вуго разилъун.

«Маг1арулай», «Мах1муд», «Камалил Башир», «Талих1алъул гамач1», «Лъутарав бах1арав», «Дурцал», «Бертаде сайигъат», «Хвалда цебе», «Росулъа яс», «Йокьилаан лъик1ай нус», «Анищал т1урана», «Хизри – Мизри» ва цогидалги Авар театралъул сценаялда лъурал х1алт1абазул аслияб мурад бук1ана инсанасул бищунго берцинаб асар – рокьиялъул къимат гьабизе, гьеб ц1унизе бук1араб х1аракат. Нилъер г1умруялда жанир дандч1вала г1емерал зах1малъаби, гьел руго Бет1ергьанас нилъер х1албихьизе т1аде т1амун, амма жив вижараб Ват1аналде, эбел-инсуде, хъизан-агьлуялде бугеб х1асратаб рокьиялъ к1оченабула нилъеда кинабго къварилъи. Гьелъие г1оло гьабураб х1алт1иги, бихьараб г1акъубаги, хъварал асаралги г1адада хогеги нилъер режиссер, шаг1ир А.Х1усеновасул.